РЕГЛАМЕНТ (ЕО) № 1250/2008 НА КОМИСИЯТА
от 12 декември 2008 година
за изменение на Регламент (ЕО) № 2074/2005 по отношение на изискванията за сертифициране при внос на рибни продукти, двучерупчести мекотели, бодлокожи, мантийни и морски коремоноги, предназначени за консумация от човека
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2006/88/ЕО на Съвета от 24 октомври 2006 г. относно ветеринарномедицинските изисквания за аквакултури и продукти от тях и за предотвратяване и борба с някои болести по водните животни (1), и по-специално член 25, букви а) и г) от нея,
като взе предвид Регламент (ЕО) № 852/2004 на Европейския парламент и на Съвета от 29 април 2004 г. относно хигиената на храните (2), и по-специално член 12 от него,
като взе предвид Регламент (ЕО) № 853/2004 на Европейския парламент и на Съвета от 29 април 2004 г. относно определяне на специфични хигиенни правила за храните от животински произход (3), и по-специално член 9 от него,
като взе предвид Регламент (ЕО) № 854/2004 на Европейския парламент и на Съвета от 29 април 2004 г. за определяне на специфичните правила за организирането на официален контрол върху продуктите от животински произход, предназначени за човешка консумация (4), и по-специално член 16 от него,
като взе предвид Регламент (ЕО) № 882/2004 на Европейския парламент и на Съвета от 29 април 2004 г. относно официалния контрол, провеждан с цел осигуряване на проверка на съответствието със законодателството в областта на фуражите и храните и правилата за опазване здравето на животните и хуманното отношение към животните (5), и по-специално член 63 от него,
като има предвид, че:
(1)
С Регламент (ЕО) № 2074/2005 на Комисията от 5 декември 2005 г. за установяване на мерки за прилагане по отношение на някои продукти съгласно Регламент (ЕО) № 853/2004 на Европейския парламент и на Съвета и по отношение на организацията на официалния контрол съгласно Регламент (ЕО) № 854/2004 на Европейския парламент и на Съвета и Регламент (ЕО) № 882/2004 на Европейския парламент и на Съвета, за дерогиране от Регламент (ЕО) № 852/2004 на Европейския парламент и на Съвета и за изменение на Регламенти (ЕО) № 853/2004 и (ЕО) № 854/2004 (6) в допълнение IV и допълнение V от приложение VI се предвиждат образци на здравни сертификати за внос на рибни продукти и двучерупчести мекотели, предназначени за консумация от човека.
(2)
В Директива 2006/88/ЕО на Съвета и Регламент (ЕО) № 1251/2008 на Комисията от 12 декември 2008 г. за прилагане на Директива 2006/88/ЕО по отношение на условията и изискванията за сертифициране при пускането на пазара и вноса в Общността на аквакултури и продукти от тях и за установяване на списък с векторни видове (7) се предвиждат ветеринарно-санитарни изисквания, приложими при пускането на пазара и вноса на аквакултури и продукти от тях за консумация от човека.
(3)
Посочените разпоредби включват ограничения за внос на някои пратки с аквакултури и продукти от тях от видове, възприемчиви към болестите по водните животни, изброени в част II от приложение IV към Директива 2006/88/ЕО, както и изисквания по отношение на транспортирането.
(4)
Образците на сертификати, предвидени в Регламент (ЕО) № 2074/2005, следва да бъдат изменени, за да се приведат в съответствие с изискванията, установени с Директива 2006/88/ЕО и Регламент (ЕО) № 1251/2008.
(5)
Специфичните изисквания по отношение на живите двучерупчести мекотели, посочени в раздел VII на приложение III към Регламент (ЕО) № 853/2004, се прилагат също и за живи бодлокожи, мантийни и морски коремоноги. Поради това е целесъобразно да се разшири обхвата на сертификата за внос на живи двучерупчести мекотели, предназначени за консумация от човека, като в него се включат и живи бодлокожи, живи мантийни и живи морски коремоноги.
(6)
Регламент (ЕО) № 2074/2005 следва да бъде съответно изменен.
(7)
Целесъобразно е да се определи преходен период, за да се позволи на държавите-членки и индустрията да предприемат необходимите мерки, за да се съобразят с новите изисквания, установени с настоящия регламент.
(8)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Изменение на Регламент (ЕО) № 2074/2005
Регламент (ЕО) № 2074/2005 се изменя съгласно приложението към настоящия регламент.
Член 2
Преходни мерки
1. За преходен период с продължителност до 30 юни 2009 г. в Общността могат да бъдат внасяни пратки, за които е издаден здравен сертификат в съответствие с образеца, установен с Регламент (ЕО) № 2074/2005, изменен с Регламент (ЕО) № 1664/2006.
2. За преходен период с продължителност до 31 юли 2010 г. в Общността могат да бъдат внасяни следните пратки, за които е издаден здравен сертификат в съответствие с образеца, установен с Регламент (ЕО) № 2074/2005, изменен с Регламент (ЕО) № 1664/2006:
а)
пратки с рибни продукти, за които не се прилага ветеринарно-санитарното удостоверение, установено в част II от образеца на здравен сертификат, установен в допълнение IV към приложение VI към Регламент (ЕО) № 2074/2005, изменен с настоящия регламент, както е описано в бележка номер 2 от посочената част II;
б)
пратки с живи двучерупчести мекотели, бодлокожи, мантийни и морски коремоноги, за които не се прилага ветеринарно-санитарното удостоверение, установено в част II от образеца на здравен сертификат, установен в допълнение V към приложение VI към Регламент (ЕО) № 2074/2005, изменен с настоящия регламент, както е описано в бележка номер 2 от посочената част II;
Член 3
Влизане в сила
Настоящият регламент влиза в сила на двадесетия ден след публикуването му в Официален вестник на Европейския съюз.
Той се прилага от 1 януари 2009 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 12 декември 2008 година.